S menschelet
s menschelet isch dr Titel vun eme Dialäktwettbewäärb gsii, wu 2010 vu dr Muettersproch-Gsellschaft zäme mit em SWR un dr Badische Zytig veraastaltet wooren isch.

Wettbewäärb 
Scho 2004/05 hän d Muettersproch-Gsellschaft, dr SWR un di Badisch unter em Titel Mir sueche die Beschde zäme ne Dialäktwettbewäärb uusglobt. Fimf Johr speeter het mer jetz wider ain welle mache. Uusgschriibe woore isch dr Wettbewäärb im Februar 2010, Yysändeschluss isch dr 24. April 2010 gsii. Mitmache chenne het mer mit Gedicht oder Prosatäxt in eme alemannische Dialäkt us em Badische, uusgschlose vum Wettbewärb sin aber Autor*ne gsii, wu scho ne Buech in eme Verlag uusegee hän. S het nit solle mee syy wie 2 DIN A4-Syte un mer het d Täxt solle anonym mit eme Passwort yygee. Bryys het s gee fir Lyrik un Prosa. Mer het chenne entwäder e Gedicht oder e Prosatäxt yygee, oder aber au baides. Verbunde mit em Bryys isch e Bryysgäld gsii in Heechi vu 500 € fir dr eerscht Blatz, 300 € fir dr zweet Blatz un 200 € fir dr dritt Blatz.

Uusgweelt woore sin di bremierte Täxt vun ere fimfchepfige Jury, wu d Friedel Scheer-Nahor, d Inge Tenz un dr Klaus Poppen vu dr Muettersproch-Gsellschaft, d Regina Keller vum SWR un dr Wulf Rüskamp vu dr Badische Zytig derzue ghert hän. D Bryysverleiig isch derno am 10. Juni 2010 im Funkhuus vum SWR z Fryyburg gsii.

Bryysdreeger*ne 
Yygschickt wore sin 241 Täxt.

Prosa
 1. Blatz: Frank Huttelmeier
 2. Blatz: Doris Leyser
 3. Blatz: Ulrike Derndinger

Lyrik
 1. Blatz: Karl-Heinz Debacher
 2. Blatz: Ludwig Hillenbrand
 3. Blatz: Ralf Bernauer

Sonderbryys: Magnus Cordes-Schmid

Literatur 
 Friedel Scheer-Nahor: Mundartwettbewerb „s menschelet“ het vieli gueti Iisendunge brocht. In: Alemannische dunkt üs guet, Heft 1/2010, S. 2−6
 Di bremierte Täxt sin abdruckt in Alemannisch dunkt üs guet, Heft 1/2010, S. 7−19

Weblink 
 Mundartwettbewerb: Alemannische Dichtertalente gesucht, freiburg-schwarzwald.de, 20.2.2010

Alemannisch
Dialektwettbewerb